Merkel åpner for straffeforfølgelse av Erdogan-satire

Tysklands statsminister sier hun går med på Tyrkias forespørsel om å straffeforfølge den tyske satirikeren som har harselert med president Recep Tayyip Erdogan.

tb0d0de0_doc6paxm2j5mjt1gyos5d0e.jpg

15. apr. 2016 13:12 Sist oppdatert 15. april 2016

Mandag denne uken krevde tyrkiske myndigheter at den tyske komikeren Jan Böhmermann må straffeforfølges for å ha fornærmet deres statssjef, noe de mente Merkels regjering var nødt til å tillate ifølge tysk lov. Fredagens avgjørelse fra Merkel betyr at det nå er opp til den tyske påtalemyndigheten å avgjøre om de faktisk skal sikte Böhmermann.

Sterke reaksjoner på fornærmelsessaken:

Les også «Det er å vise alle de som jobber for ytringsfrihet i Tyrkia fingeren».

Komikeren ville understreke hva en skikkelig fornærmelse var

Det var for to uker siden av Böhmermann under en TV-sending på TV-kanalen ZDF leste opp et dikt han sa ville være i strid med tysk lov om fornærmelser mot et statsoverhode. Den tyske komikerens poeng var å vise kontrasten mellom hvor grove fornærmelser som faktisk skulle til for at det skulle rammes av tysk lov, og hva den tyrkiske presidenten tidligere hadde ansett som fornærmelser.

Merkel blir kritisert:

Les også Tysker sammenlignet kjønnsorganet til Tyrkias president med en illeluktende rullekebab - risikerer straff

TV-kanalen hevder de ikke har brutt loven

President Erdogan hadde nemlig tidligere reagert mot en annen satirisk sang som var blitt sendt på TV-kanalen. ZDF har senere fjernet innslaget fra sitt arkiv, men hevder at de ikke har brutt tysk lov.

Les også Europa må ikke bøye av for en autoritær, uforutsigbar demagog, skriver Eirik Sætre

Under opplesning av diktet omtaler Böhmermann Tyrkias president Recep Tayyip Erdogan som «superdum», «feig» og en mann som «sparker kurdere og slår kristne mens han ser på barneporno». Han sammenligner også presidentens kjønnsorgan med en illeluktende tyrkisk rullekebab.

Shah-paragrafen

Det er paragraf 103 i den tyske straffeloven som åpner for straffeforfølgelse av personer som fornærmer et statsoverhode. I Tyskland er den kjent som Shah-paragrafen, etter at den iranske shahen Mohammed Reza Pahlavi forsøkte å få folk som demonstrerte mot ham under et Tysklands-besøk i 1967 straffeforfulgt.

Merkel sa fredag at den tyske regjeringen skal legge frem et forslag om å endre nettopp denne loven.

— Dette er en gammeldag lov, sa Thomas Oppermann, SPDs fraksjonsleder i Riksdagen, ifølge The Guardian. - Den hører ikke hjemme i den moderne verden.

Absurd

Det er absurd og vanskelig å tro at Tysklands statsminister Angela Merkel har gitt etter for Tyrkias president Recep Tayyip Erdogan for å straffeforfølge en tysk satiriker, mener Norsk Presseforbunds generalsekretær Kjersti Løken Stavrum.

Hun er overrasket over at ikke Merkel avfeide denne saken umiddelbart.

— Det faktum at hun ikke gjorde det, gjør at det kan tolkes som om det de fleste oppfatter som en spøk, aksepteres som en krenkelse. Jeg håper tyske domstoler legger denne saken død raskest mulig.

Kjersti Løken Stavrum uttrykker sterk bekymring over Merkels beslutning.

— Dette er et veldig underlig signal. For noen år siden ville det ha vært utenkelig. Uansett hva som skjer nå, er skaden skjedd allerede. Jeg håper at det skal provoseres frem mer god satire, men frykter det motsatte skjer, at man blir redd konsekvenser ved å fleipe med makten. Satire er veldig viktig, sier Stavrum.

Hun frykter for ytringsfrihetens utvikling.

— Det Merkel gjør nå, bidrar til en nedkjølende effekt på ytringsfriheten. Dette skjer langt utenfor Tyrkias grenser, som gjør det vanskelig å tro. Jeg er veldig bekymret, og dette er lite ærerikt, sier Stavrum, som frykter konsekvensen blir mindre humor og mindre satire i mediene.

— Hvis det er noe vi trenger nå, er det mer av dette. Og hvis det er noe Tyrkia trenger, er det mer av dette, sier Stavrum, som setter sin lit til at det tyske rettsvesenet foretar en uavhengig avgjørelse og viser forskjellen på politikk og juss.

Kinkig,men ikke galt

-Denne saken er kinkig for Merkel fordi saken er mer juridisk enn politisk .Det er et spørsmål om maktfordeling, sier Anine Kierulf, postdoktor ved Senter for menneskerettigheter, Universitetet i Oslo. Hun arbeider mye med konstitusjonelle spørsmål og ytringsfrihet.

-Paragrafen i den tyske straffeloven er sovende,men bestemmelsen er der like fullt. Anmeldelser blir en form for diplomatisk klage når et fremmed statsoverhode utsettes for en slik fornærmelse. Så istedenfor å stenge saken politisk, forholdt Merkel seg til den formelt gjeldene loven, og sa ja til etterforskning. Men det er opp til tyske påtalemyndigheter å avgjøre om Böhmermann skal straffeforfølges eller ikke og til domstolene om han dømmes. Jeg tror ikke det skjer, sier sier Anine Kierulf.

-Handler om makt

Tyrkia-ekspert Einar Wigen sier Ankara og president Erdogan vil vise at han ikke lar seg herse med av europeere.

— EU avviser Tyrkias søknad om medlemskap med den begrunnelse at landet ikke lever opp til europeiske idealer om menneskerettigheter og demokrati. Når EU så selv bryter med disse prinsippene i møte med flyktningestrømmen, og insisterer på at flyktningene i stedet skal sendes til Tyrkia, ønsker Erdogan å vise EUs dobbeltmoral. EU har gjennom sin ansvarsfraskrivelse gitt Erdogan et veldig effektivt pressmiddel. Det Erdogan nå gjør er å vise sine velgere at EU snakker mye om idealer, men at EUs politikk egentlig handler om makt, og at han selv er like mektig, sier Wigen.

Han tror Tyrkia vil spille flyktninge-kortet så ofte de får anledning.

— Erdogan er en selvhøytidelig mann, med et behov for å fremstå sterk på hjemmebane når han blir latterliggjort ute, sier Einar Wigen.

– Merkels avgjørelse politisk

Statsminister Angela Merkels avgjørelse om å straffeforfølge komiker Jan Böhmermann er politisk, mener den tyske TV-kanalen ZDF.

– Dette er en politisk avgjørelse, heter det i en uttalelse fra fjernsynskanalen ZDF, som siden 2013 har sendt Böhmermanns satiriske program «Neo Magazin Royale».